Papersnake/gushiwen huggingface dataset:
六月自西城归
彭汝砺（宋代）

驾言将西征，呼仆问行李。吾行无所苟，虽远亲则喜。

痴儿不知事，饮血泪如水。忆昨唐许边，逋逃聚蜂蚁。

巅崖寄巢穴，绝险不可迩。扑灭无先几，捕督误诏旨。

是时寡妻病，吾计或可止。君曰无妾私，促装勉行矣。

妾病虽云危，姑慈有足恃。是身如浮云，永诀或此始。

一马才登途，渠魁头挂市。犹虞未宁归，走讣忽在耳。

羁栖二十年，粱肉饱有几。单车行四方，岁月几万里。

私居乃如寄，方此还之彼。爱君能知分，嗜苦同甘旨。

誓欲相厥成，完百无一毁。中流即我弃，我恨无涯涘。

家贫未能去，顾惜尚壮齿。含愁复于行，嗜禄祇自鄙。

悠悠涉清汉，欲往辕更柅。沧浪照颜面，不与旧相似。

蓬鬓生雪霜，龟胸点泥滓。骄阳恰中伏，旱魃方哆侈。

山川惜阴雨，我稼病未起。高堂蔽重帘，捉扇衣屡褫。

乃兹趋长途，登降遍峛崺。简书况有限，暮晚未担弛。

山名初外朝，岌嶪超众岿。晴天出万象，扰扰谁经记。

滥觞一拳多，结构五丸累。蛟龙跨鸿濛，殿阁耸碨礧。

或植如剑戟，或覆如釜锜。或视而错愕，或行而迤逦。

或大而无当，或立而不倚。干平七峰老，秀拔匪众比。

耆旧今所贵，瞻言但擎跽。马息联八叠，培塿看冈屺。

篮舆劳攀牵，卒饿弗克仔。肺声几成雷，背汗欲濡轨。

吾疲尚能徒，走骤托杖履。岂不有林木，日昼方如燬。

晓行怯雾露，夜涉愁蛇虺。屋颓茇穷阎，鱼馁饭乾米。

田功微粱稻，圃学蕃麻枲。截筒户割漆，剥楮人抄纸。

千枫立青冥，万竹秀披靡。时时得流泉，濯溉移日晷。

清音有可乐，往往中宫徵。孰谓彼房陵，千家住清泚。

神仙隐九室，绰约如处子。安眠费春秋，官爵弃敝屣。

宝公浮杯来，宴坐有旧址。甘雨随众缘，凶年作蕃祉。

欲游嗟不遑，怅望祇悬企。东西更多山，小大或亿秭。

未经夏禹凿，想待愚公徙。横梯险相联，曲栈危半阺。

避就为俛眉，循缘或颠趾。女娲高第一，仅去天尺咫。

黎明登其颠，星宿可俯视。扶桑出晓日，洞彻及表里。

丘陵杂茧栗，草木浮糠秕。补天闻故老，岂或有此理。

天之于空虚，一大器而已。物或有不完，补之非天耻。

酒觞荐明诚，感叹至横涕。留停仰妫墟，欲至更逶迤。

烟岚相薰蒸，闇黯常及巳。杂民久薰陶，顽吏傲鞭箠。

令人愧满面，虞舜昔居此。商洛不十舍，惄焉想黄绮。

奔驰浪南北，僶俛惭禄仕。纷纷昨夜梦，慈母倚门俟。

愿骑双鸿鹄，更挟四騄駬。言乘溪上舟，出宿城边址。

峰峦欲飞去，峭拔陵天委。神奇杂鬼怪，巧绝非劂剞。

龙盘秦世松，玉滴尧时髓。波澜杂云雾，莽苍在隐几。

平生贪幽胜，短桨行复舣。一滩复一碛，却望无首尾。

崭崭边傍石，出没竞谲诡。细垂一丝缕，大作十虎兕。

冲撞非雷霆，震荡岸欲圮。鼋鼍不能游，蛟蜃得所恀。

悬流落千仞，急疾过发矢。浮生真如叶，转足见生死。

篙工相号呼，熟视但如砥。谓予且从陆，厥计亦非是。

吾生自有分，纤悉不在己。缅思濠上鱼，载顾山梁雉。

未能脱缰锁，可恨讥炉锤。孔卧弗煖席，禹行尚乘櫑。

所惭一无补，虚冒恩私被。夜凉泛明月，不寐对潇洒。

凤林莽何处，草木秀嶷嶷。槎头缩项鳊，不减河鲂美。

习池今可游，尊酒慰劳只。鸿雁杳未来，将诗寄双鲤。
石子涧
李兼（唐代）

去郭无多地，肩舆又独来。
青山随路转，老树挟溪回。
映水深宜竹，皑林早见梅。
颇思倾白酒，适意卧青苔。
陪群牧使进呈拣中御马
强至（宋代）

薰风微转殿南棱，玉色天颜粹自凝。
数马从容陪昼接，飞龙迤自备时乘。
久图骏足求初得，一顾奇毛价遂增。
窃笑漫逾梅福愿，半生玉陛辄三登。
蚺
杨孚（两汉）

蚺惟大蛇，既洪且长。采色驳荦，其文锦章。食豕吞鹿，腴成养创。

宾享嘉宴，是豆是觞。
一剪梅
吕采芝（清代）

病里年光去似流。有计难留。有泪难收。侍儿莫便捲帘钩。

侬亦多愁。花亦多愁。

试将雏燕问情由。秋到知不。秋去知不。含情几度倚层楼。

不欲凝眸。却又凝眸。
虎丘
汪元量（宋代）

维舟与客访兴亡，寺有残僧说故王。
宝物已销龙虎气，奎章犹射斗牛光。
为妖真女花藏墓，说法生公月满堂。
邂逅一樽归路远，樵歌牧笛送斜阳。
某属闻少伊广文归别墅将挂其冠然乎富贵恐不
乐备（宋代）

明光宫高丽鳷鹊，三声朝鸡报宫钥。
车如流水马如龙，门外斗宫无处著。
归来日晏仆亦痡，豪芒饱暖归妻孥。
岂无道德绚烂者，意作霖雨言为谟。
何人著眼高蓬荜，强仕之年发如漆。
便抽手版挂衣冠，把住穷愁甘似蜜。
人言讲退诚两涂，退者真智进者愚。
要当程力之所底，未省逸路排轻车。
马侯制行如圭璧，五色文章发金石。
不知持此将安之，天下宝当天下惜。
秋净凉入菰蒲间，新诗落笔不作难。
应怜俗驾难回者，更费移文过北山。
坐想孤山雪竹压篱碍过之胜
韩淲（宋代）

诗亦常语尔，细思有何情。瞀瞀青眼收，种种白发生。

不如缄口住，时复信脚行。折竹松边路，孤山篱雪清。
七月十一日雨後夜坐户外观月
陆游（宋代）

浴罢淡无事，岸帻临前轩。
雷雨始退散，云月相吐吞。
风蝉断还续，枝间终夕喧。
露萤阖复开，熠熠缀草根。
残暑会当去，孰敢厌炮燔？四时莽相代，所叹岁月奔。
欢悰挽不留，白发生无根。
儿女日夜长，子且复有孙。
涧松偶未薪，野鹤犹孤骞。
华表幸来归，余事何足言！
偈二十二首
释子淳（宋代）

屈指忻逢腊月八，释迦成道是斯辰。
二千年后追先事，重把香汤浴净身。
牧牛词
田雯（清代）

日将暮，牛来归。扣角弄笛牛不饥，稚子跨背叟候扉。

黄昏牛卧饥蝠飞，雨湿牛栏生䇹衣。老牸秃速小犊肥，八口之家凭尔为。

官府催钱议卖犊，与其卖犊宁拆屋。
过浛光厂寄李谦庵太守
释今无（明代）

榷关犹是太平关，洸口英州万仞山。乱后故人为政好，眼前商仞觉心閒。

彤云欲定鸡催晓，紫气飘馀鹤带还。乞食霜须予过此，箫声原不落人间。
别山阴诸友
黄庚（元代）

好风残腊尽，春意动园林。
柳色独青眼，梅花同素心。
江湖方转徙，岁月自侵寻。
忍别山阴去，徘徊忆旧吟。
眠昏
郑刚中（宋代）

月下对花灯下字，年来渐觉老上关。
颇思暝坐收馀力，他日归家祗看山。
曹霜厓以诗谢茗并致佳酒次韵
潘希曾（明代）

春睡昏昏颇泥人，叩门诗到日加辰。愧无琼玖偿投李，赖有交游托饮醇。

馈茗敢誇阳羡胜，分醅真出酿泉新。枯肠醉里还堪润，月夕风晨此兴均。
朝阳赞二首
释祖钦（宋代）

穴鼻针，无缝袄。
一线红日头，联得似恰好。
西江月
薛式（宋代）

此道至灵至圣，无令泄漏轻为。全凭德行两相宜。言语须防避忌。

要藉五行生旺，须明阳盛阴衰。三人同志谨防危。进火工夫仔细。
和陆俨山扈从山行二首 其二
孙承恩（明代）

剑舄先皇镇此山，神光灵气在人间。玄宫肃穆环千嶂，石兽嵯岈护九关。

覆载岂能名帝德，丹青曾有识天颜。遗芳百世臣民念，何处龙髯更可攀。
将入靖州界适值肩吾生日为诗以寿之
魏了翁（宋代）

肩吾名地古诚州，明日联车入界头。
草草三杯酌初度，恍如赤壁伴元修。
诗一首
王俊民（宋代）

寒窗一夜雪，纷纷来朔风。动子动归兴，轻袂飘如蓬。

问子何所动，家在济水东。问子何所学，上庠教化宫。

行将携老母，寓居学其中。
禅人并化主写真求赞
释正觉（宋代）

刹刹尘尘，随应现身。
百川之月，百华之春。
阿你随宜手眼快，更谁敢议骨头贫。
道交德邻，主主宾宾。
三世混融，据本来而合同；六门变通，
在今日而亡功。下钱胡饼案，
放手馒头笼。南山起云兮北山下雨，
古佛露柱兮互换家风。
丁端叔送牡丹以诗来用韵酬之
陈傅良（宋代）

客来谈政已班班，况复书縢一再颁。
亦欲颉颃相上下，不容分寸得跻攀。
花犹河洛承平□，诗在黄陈辈行间。
簿领役人尘扑面，沃如云雾下茅菅。
水调歌头·日永向槐夏
曾协（宋代）

日永向槐夏，绕屋树扶疏。麦秋天气清润，设巾兑记生初。新拜小君佳号，更过诸郎官舍，仍玩掌中珠。乐事似今少，一笑倒双壶。

列山肴，烹野蔌，且欢娱。鹿门远引，平生此志与君俱。终向苕溪烟水，携手云庄风月，不践利名区。功业看儿辈，相对老江湖。
湘夫人祠
大易（唐代）

灵祠古木合，波扬大江濆。未□湘南雨，知为何处云。

苔痕涩珠履，草色妒罗裙。妙鼓彤云瑟，羁臣不可闻。
国门东（好女儿〔四〕首）
贺铸（宋代）

车马匆匆。会国门东。信人间、自古销魂处，指红尘北道，碧波南浦，黄叶西风。

堠馆娟娟新月，从今夜、与谁同。想深闺、独守空床思，但频占镜鹊，悔分钗燕，长望书鸿。
上张及庵乞米
释法薰（宋代）

南山近日饭篱空，衲子难教口欱风。
引臂上方香积界，须劳金粟展神通。
送子都兄赴建康粮料三首
李洪（宋代）

留都万雉最繁雄，人物风流古所同。
玉树玉笙亡国恨，桃根桃叶劫灰空。
重新观阙青冥外，依旧山川王气中。
好把清吟追太白，龙蟠虎踞美江东。
到鹿津观水陆清醮普度 其四
陈肇兴（清代）

帷天幂地耀红绫，九曲屏风万炬灯。也似石王斗元宝，紫丝锦障一时增。
书室明暖终日婆娑其间倦则扶杖至小园戏作长
陆游（宋代）

美睡宜人胜按摩，江南十月气犹和。
重帘不卷留香久，古砚微凹聚墨多。
月上忽看梅影出，风高时送鴈声过。
一杯太淡君休笑，牛背吾方扣角歌。
次韵陈阜卿读洪景卢追和玉板诗 其一
王十朋（宋代）

风采棱棱御史官，旌麾所至庶民安。渭川千亩填匈臆，散作毫端风雨寒。
用询山堂韵寄澹庵 其一
释慧空（宋代）

泥牛石女本同宗，一个惟聪一个聋。问著威音已前事，总言裴楷号精通。
赠龙阳尉马戴
殷尧藩（唐代）

早学全身术，惟令耕近田。自输官税后，常卧晚云边。

细草沿阶长，高萝出石悬。向来名姓茂，空被外情牵。
题悟性寺卧云堂呈源上人三首
曾丰（宋代）

一片闲云逗半空，僧闲况复与云同。
梦中不向华胥路，直出无何入大通。
塞下曲
郎士元（唐代）

宝刀塞下儿，身经百战曾百胜，壮心竟未嫖姚知。

白草山头日初没，黄沙戍下悲歌发。萧条夜静边风吹，

独倚营门望秋月。
仙都山
杨杰（宋代）

有路入仙都，何人到鼎湖。秋风夜来急，吹落碧莲无。
答王筠早朝守建阳门开诗
江总（南北朝）

金兔犹悬魄。
铜龙欲启扉。
三条息行火。
百雉照初晖。
御沟槐影出。
仙掌露光晞。
下第后晓坐
顾非熊（唐代）

远客滞都邑，老惊时节催。海边身梦觉，枕上鼓声来。

起见银河没，坐知阊阖开。何为此生内，终夜泣尘埃。
郊庙歌辞。汉宗庙乐舞辞。武德舞
佚名（唐代）

明明我祖，天集休明。神母夜哭，彤云昼兴。

笾豆有践，管籥斯登。孝孙致告，神其降灵。
携得秘监诗一编登舟因成二绝
张镃（宋代）

造化精神无尽期，跳腾踔厉即时追。
目前言句知多少，罕有先生活法诗。
水调歌头·真一北方气
夏元鼎（宋代）

真一北方气，玄武产先天。自然感合，蛇儿却把黑龟缠。便是蟾乌遇朔，亲见虎龙吞啖，顷刻过昆仑。赤黑达表里，炼就水银铅。

有中无，无中有，雨玄玄。生身来处，逆顺圣凡分。下士闻之大笑，不笑不足为道，难为俗人论。土塞命门了，去住管由君。
春兴八首 其五
黄佐（明代）

广寒宫殿锁岧峣，汉帝神灵隔绛霄。阴洞夜凝龙虎气，阳林秋老凤凰条。

金茎瑞露沾朱缀，银浦流云入绮寮。翠辇不来环佩冷，满庭修竹自萧萧。
德清孙氏和乐秀明堂
牟巘（宋代）

人生致足乐，莫如令兄弟。
绰绰而有裕，其中自春意。
龟溪有二孙，能笃友于义。
同居五十载，阖门数百指。
几微无间言，轮囷有和气。
粤从鸿雁散，惟恐棠棣废。
欲拘古道回，兹事良非易。
亦既成新居，始得遂初志。
和乐揭高扁，秀明屹对峙。
怡然两白发，埙篪伯仲氏。
子孙皆雍睦，闾里亦顺悌。
复如无事时，难得真可贵。
唐史传孝义，颇记张刘李。
迹其屡易世，往往干戈际。
义风不少衰，大书乃无妞。
嗟哉广明后，旌命曾弗至。
啼有笃行者，谁为纪姓字。
我闻二孙名，不觉为之喜。
两记信实录，联名尽名士。
先见众论公，必得一行史。
行看表门闾，乡邦夸盛事。
我诗甚鄙拙，原尔多寿祉。
望夫石
陆深（明代）

望夫处，近青天。天高高，山连连。妾身化为石，夫归是何年。

夫不归，妾谁怜，夫归石能前。夫有父与母，高堂意双悬。

妾不能前，谁炊爨烟。
杂兴 其二
吴安谦（清代）

凤凰游海滨，寥寥寡俦侣。系岂无羽族，仙凡难杂处。

翱翱千仞上，不见鸾鹤举。俯视蓬蒿中，燕雀集几许。

同鸣鲜好音，志在得其所。物各以类聚，达哉先民语。
从子非登月波楼戏用前韵并简何子楚
刘一止（宋代）

洗盏初尝曲米春，一樽相属是前因。忽惊万顷月波上，相对九霄风露人。

十载京尘如梦破，半生鸥鸟已心亲。他时唤取何郎到，要遣官梅动兴频。
次韵杜公美
赵鼎臣（宋代）

平生喜交游，臭味在笔墨。身居大梁下，家寄黄河北。

异哉长安市，一日见双璧。相逢尘埃中，过眼我独识。

从今裋褐姿，不复憔悴色。更复许言诗，赐也当避席。
烧香
陆游（宋代）

茹芝却粒世无方，随时江湖每自伤。
千里一身凫泛泛，十年万事海茫茫。
春来乡梦凭谁说，归去君恩未敢忘。
一寸丹心幸无愧，庭空月白夜烧香。
送皇甫曾赴上都
刘长卿（唐代）

东游久与故人违，西去荒凉旧路微。秋草不生三径处，

行人独向五陵归。离心日远如流水，回首川长共落晖。

楚客岂劳伤此别，沧江欲暮自沾衣。
离六堂
何绛（明代）

道由疏磬外，地僻罕人寻。一路入来处，泠然生静心。

绿槐阴过户，垂柳覆栖禽。向晚斋钟动，群僧渐出林。
赠太老石斋翁致仕 其一
林俊（明代）

礼绝官僚识羽仪，九重动色注东墀。手扶日月中天上，志在云雷下直迟。

大老忍坚违雅尚，太平深切望来期。锦江烟水行藏外，潞国人传有赐诗。
赠赵侍御
张说（唐代）

禄放迹异端，偏荒事同蹇。苟忘风波累，俱会云壑践。

险式压西湖，侨庐对南岘。夜楼江月入，朝幌山云卷。

山势远涛连，江途斜汉转。坐啸予多暇，行吟子独善。

并辔躧郊郭，方舟玩游演。虚声万籁分，水色千里辨。

不知岸阴谢，再见春露泫。绿壤发欣颜，华年助虫篆。

上世时难接，古人情可选。泊渚烦为媒，多才怨成褊。

长沙鵩作赋，任道可知浅。请从三已心，荣辱两都遣。
诘旦思之世岂有不押之韵辄和北山十首
刘克庄（宋代）

未必灵于己，徒令厌我龟。
元君虚见梦，太卜不能知。
偶活因涂尾，宁饥勿朵颐。
会携渠与鹤，海上访安期。
凤归云
柳永（宋代）

恋帝里，金谷园林，平康巷陌，触处繁华，连日疏狂，未
尝轻负，寸处双眼。况佳
人、尽天外行云，掌上飞燕。向玳筵、一一皆妙选。长是
因酒沉迷，被花萦绊。
更可惜、淑景亭台，暑天枕簟。霜月夜凉，雪霰朝飞，一
岁风光，尽堪随分，俊游
清宴。算浮生事，瞬息光阴，锱铢名宦。正欢笑，试恁暂
时分散。却是恨雨愁云，
地遥天远。
初度自寿十三首 其六 促鸟音
孙承恩（明代）

我不能、潝潝卑卑，我不能、轩轩矫矫。岸乌纱，白日高悬。

扪丹心，孤忠独抱。流行坎止信吾遭。景先哲，究羲爻。

利名关、豪杰都迷，能几个、邯郸梦觉。
偈颂一百零二首
释绍昙（宋代）

生诸冯，御飞龙。
升平寰宇，舜日尧风。
林下野人思报德，只凭拄杖为流通。
云卧难逃至化中。
郡寮案乐饮赵判院有诗次其韵
袁说友（宋代）

簿书纷如丝，取乐得少空。
悠然杯勺兴，藉此歌舞送。
从事来官厨，醉不睡邻瓮。
衣裳贝{賸月换贝}泽，言议杂嚣共。
人生配忌独，胜日饮须痛。
向来韝上鹰，府公解其纵。
先生作禅卧，肯以静嗤动。
形臞诗则昌，万境供日用。
文字与红裙，宁非一理共。
退之强分别，无乃梦中梦。
丝竹娱中年，耐此发种种。
明当解予醒，酒德赓旧颂。
偈颂一百二十三首
释祖钦（宋代）

修造工夫已辨，龙神土地亦安。
因甚水云来往，尚如月晓星残。
送高侍御使回，因寄杨八
白居易（唐代）

明月峡边逢制使，黄茅岸上是忠州。

到城莫说忠州恶，无益虚教杨八愁。
鹧鸪天·冷落人间昼掩门
佚名（宋代）

冷落人间昼掩门。泠泠残粉縠成纹。几枝疏影溪边见，一拂清香马上闻。冰作质，月为魂。萧萧细雨入黄昏。人间暂识东风信，梦绕江南云水村。
晚望
方回（元代）

万事何堪挽，江流日夜东。
年华三戒后，心绪四愁中。
待雪登危阜，观星仰暗空。
夜寒天地黑，几室有炉红。
和谢吏部铁字韵三十四首·丘宰生日二首
邓肃（宋代）

阳复朋来七日耳，黎明当动有泉水。
阴阴寒谷未生春，天闵斯泉如赤子。
遂因天下生奇人，俾歌襦袴无怨嗔。
朅来割鸡多暇日，逸韵飘飘腾九真。
琼室瑶池津不绝，冷笑人间卫生拙。
三窃蟠桃颜益童，那复虬髯面如铁。
迟晓微雨已而复止
赵蕃（宋代）

晓雨初传听，晨窗已断闻。
日行将杲杲，云起更纷纷。
不似岁且尽，直疑春向分。
南方故谙此，北叟漫惊云。
送陈使君二首
刘克庄（宋代）

庞老趋城少，严公出郭多。
难攀逸民传，堪举力田科。
夙昔烦驺哄，从今闭雀罗。
若逢两狨橐，应问一渔蓑。
东安城陈太保祠陈璘像赞
阙名（明代）

将军磊落出人群，历尽疆场百战身。天子正开麟阁待，勿言臣鬓已垂银。

解甲归来贼垒空，凯歌旌散酒旗风。主恩未报身还在，血战谁论第一功。
呈李齐之文学
赵蕃（宋代）

大机石头云自横。钓鱼台一潮初平。
侧闻左蠡春水生，蛟龙改穴鼋鼊争。
扁舟夜泊邬江尾，空山月出中夜起。
政须杰名弹压此，乃祖诗成会泣鬼。
满江红
赵希蓬（宋代）

海阔何人，工剪水、飞花作雪。刚不北、秋高风劲，露凝霜洁。遍地不疑琼玉砌，对人恍在珠玑侧。比寻常、万翠与千红，浑然别。

梁园内，都休说。蓝关路，堆如积。把行人冻得，头颅如鳖。翡翠帘中杯潋滟，销金帐里姑情息。偶兴来、访戴起山阴，真相忆。
奉赠少司马麻城刘公统京营兵二首 其一
王世贞（明代）

动色除书有大名，楚材谁复并干城。东征已尽诸侯履，左袒仍将太尉兵。

万马停鞭回夜啸，九关飞檄散秋声。由来建信多奇策，肯为匈奴论舅甥。
记三月十日西湖之游吕留卿主人孟君复方万里
方回（元代）

丙申上巳七日后，一主二宾夫岂偶。
遣车却骑钱塘门，主人满船富肴酒。
别唤轻船载仆从，大船品字着三友。
旁观指点知为谁，对峙玉人间白叟。
岂无识老讶此老，不愧妙年两贤守。
孟侯吕侯将相家，早绾金章纡紫绶。
方干云孙耸吟肩，左右鼎鼐中瓦缶。
虽然兰臭尚同心，剧谈锋起各虚受。
是日杭人诧佛事，焚寄冥财听僧诱。
公子王孙倾城出，姆携艳女夫挈妇。
放生亭远鹜长堤，保叔塔高陟危阜。
居然红裙湿芳草，亦有瑜珥落宿莽。
暖热已极天色变，大风滔天怒涛吼。
篙师缭绕孤山背，倘佯里湖保无咎。
百舠千舫第二桥，四圣观前依古柳。
春色浓时良佳哉，游人聚处可舍否。
一杯一杯入醉乡，诙嘲谑笑无不有。
泉币重费忘多少，歌妓频呼杂妍丑。
似狂非狂痴非痴，何啻万众愁回首。
我时颓然乎其间，看朱成碧辰至酉。
健啖晚菘兼早韭，快赏调冰仍雪藕。
归途恍然了不记，晓窗半醒卧噎呕。
一日之乐三日病，宁负衰躯护馋口。
愿从孟侯觞吕侯，更着百千沽十斗。
浪淘沙（有感）
刘辰翁（宋代）

无谓两眉攒。风雨春寒。池塘小小水漫漫。只为柳花无一点，忘了临安。

何许牡丹残。客倚屏看。小楼面面是春山。日暮不知春去路，一带阑干。
春日词五首 其三
欧阳修（宋代）

红雾初开上晓霞，共惊风色变年华。香车遥认春雷响，庭雪先开玉树花。
解语花 汪范卿主事新纳姬人，湘产而育于荥阳潘氏，明慧寡俦，却扇之日，置酒觞客，因事未赴，词以贺之
叶昌炽（清代）

银潢一角析木。津边有小星飞渡。纤腰如许。前身是，管领章华渡主。

秋风江渚。试罗袜凌波微步。凭蹇修桂棹兰旌，来自潇湘浦。

犹忆花桥白傅。正家邻水阁，随侍樊素。绮筵今日开金屋。

平视从容，挥麈自呼负负。修不到倾城一顾。千尺深潭水，桃花持比君情愫。
西都官属咸备尹政得以仰成暇日池圃便同尘外
宋庠（宋代）

谁谓留都剧，翻同小隐年。
沐头休吏日，闭阁读书天。
竹町能依休，山楼解纳烟。
瘿床閒拥肿，茅栋自连蜷。
岸阔沙留鸟，波平树击船。
雨荷朝橐重，霜果佛脣鲜。
玉甃浮杯地，冰涵给酿泉。
处阴灵蔡老，背坞晚{左鹿右加}眠。
弈思才知路，琴欢肯要弦。
扇声方樾外，屐齿野桥边。
宫鑰虽尸宠，岩廊合避贤。
有恩沦骨髓，无术效埃涓。
圭祀田供粟，公餐月费钱。
不知瓜代满，癡尹峦山川。
邳州
吴潜（宋代）

荒城十载路重经，暂舣扁舟坐驿亭。
春到梅花何处白，雪晴山色向人青。
惊心家远旧难寄，迎面风寒酒易醒。
莫忆牵衣儿女态，晓猿夜鹤笑林扃。
听颖师琴歌
李贺（唐代）

别浦云归桂花渚，蜀国弦中双凤语。芙蓉叶落秋鸾离，

越王夜起游天姥。暗珮清臣敲水玉，渡海蛾眉牵白鹿。

谁看挟剑赴长桥，谁看浸发题春竹。竺僧前立当吾门，

梵宫真相眉棱尊。古琴大轸长八尺，峄阳老树非桐孙。

凉馆闻弦惊病客，药囊暂别龙须席。请歌直请卿相歌，

奉礼官卑复何益。
挽孙大监二首
陈著（宋代）

忆昨叩溪扃，承闻病莫迎。
云山成永诀，胶漆感平生。
绋送老无力，薤歌遥寄声。
何须闻宿草，未死有余情。
萧宅二三子赠答诗二十首。井请客
卢仝（唐代）

我生天地间，颇是往还数。已效炊爨劳，我亦不愿住。

君有造化力，在君一降顾。我愿拔黄泉，轻举随君去。
次荔支韵赋 其二
陈谟（明代）

海山仙子玉肌肥，故著轻绡紫雾衣。犹记红尘飞骑去，昭阳宫里媚晴晖。
偈二首 其二
释惟清（宋代）

何知龙肉即猪肉，细语粗言尽入神。惜彼当年老居士，大机曾未脱根尘。
银谷涧山房
陈樵（元代）

楼台依水石，石树带疏篁。洞口有灵药，水西无夕阳。

天花空处没，春草定中长。芳桂已飞尽，有时闻妙香。
登蜀阜二首
钱时（宋代）

秋暮如京岁暮还，春来更堕药瓢间。
眼前有底闲风月，忍得经年不上山。
刘希陶丈放舟水月洞饯别梁君少亭临流惘然若在歧路赋此自广亦以叙离
邓辅纶（清代）

此月无弦望，此水无渑淄。云根绝中川，城关望见之。

桂轮何团团，金波何漪漪。飘然回灵槎，将挂若木枝。

号风来无端，仰面飞雨垂。林光散洲屿，窈蔼含烟滋。

人生若断飙，濛汜潜朝曦。游目亦缱绻，岂惟河梁悲。

舟壑适相值，风月无尽时。白石垂两足，浩歌《渔父》词。

千秋放志意，清辉长若斯。
頔上人索春间诗轴以臂疼未能录去姑以偈语展
郑清之（宋代）

转盼湖山忽半年，春莺啼处起秋蝉。
诗囊未倒真成债，道眼相看总是禅。
壮士不甘弓挂壁，病翁犹有笔如椽。
少须定赋茅斋约，恐掉头吟聒夜眠。
秋夜直院
胤禛（清代）

碧落沉沉蜡炬寒，清秋直院夜将残。金吾禁肃千门静，玉漏声稀列宿阑。

宫树半笼蟾影澹，天街欲湿露华漙。垂帘兀坐心如水，此际凭谁举话端？
与萧旷冥会诗（萧旷答诗）
萧旷（明代）

红兰吐艳间夭桃，自喜寻芳数已遭。
珠珮鹊桥从此断，遥天空恨碧云高。
偈颂十二首 其五
释安永（宋代）

世出世间称第一，谁敢当头正眼观。今日风云欣庆会，九重深处现龙颜。
洋州三十景·涵虚亭
鲜于侁（宋代）

危栏试睡听，空翠如何把。
悄悄忧世心，临风一倾泻。
西菩中晖堂乃参寥辨才所居
释居简（宋代）

门外青山自作双，檐前松韵泻秋江。半规皎皎暾重雾，一点晶晶洞八窗。

用晦不曾欺暗室，凿邻何必借残釭。俭存元祐规模小，曾著光明两胜幢。
建茶和罗拯韵
湛俞（宋代）

御茗毓何峰，烟岚十二重。玉泉新吐凤，金饼五盘龙。
刘无损欲书十扇以韦苏州乔木生夏凉流云吐华月句作韵 其七
王安中（宋代）

一勺淡薄味，三生知见熏。兹游聊忝耳，翩若出岫云。

弋有孔翠羽，寝有虎豹文。吾宁不堪用，渠亦何所闻。
书家书后
姚范（清代）

封罢虚堂思寂寥，残镫风幌影频招。用同洴澼求龟药，饱羡侏频忆炙鸮。

故我依人从枳化，新霜入鬓愧虫雕。软红自哂君何与，葺帽鞭丝一样飘。
留别耘丛林逢吉饭牛翁郑简子
张榘（宋代）

天台山下两诗仙，剪雾裁冰五十年。
耘业三间千古意，饭牛数集几人传。
半江明月曾同赋，一段清风岂偶然。
匹马冲寒西驿路，碧云苒苒思绵绵。
次韵叶观文再赋游灵源桃花二洞之作
李弥逊（宋代）

双旌耀林丘，小队喧笳鼓。
鞭鸾相招携，拂石共容与。
爱山晋羊祜，好士汉保武。
胸中补天石，笔下修月斧。
追游愧后乘，遇景咤先睹。
扪参或三叹，控穴聊一俯。
会意时目成，忘言但心许。
徐行讵敢留，有语不得吐。
真游未易再，外物可足数。
酒尽傥可继，君歌为君舞。
食橘
刘敞（宋代）

吾闻江陵橘，乃比千户侯。岁献天子旁，取为庙堂羞。

问其何能尔，无胫而远游。橘也不自言，请君以臆酬。

凭生覆载中，颇亦万木俦。通为骚人颂，谬得禹贡收。

托身圣贤间，自觉名誉浮。苞苴赖携挈，富贵常见求。

明珠无先容，按剑或暗投。而我适众口，铄金不予忧。

物生有通塞，不必在中州。何用怀苦辛，但为时所仇。
梦后得宋中道书
梅尧臣（宋代）

宵梦宋子语，昼得宋子书。书意与梦语，曾不异往初。

昔我遭家难，逢子亦在庐。我南君大梁，千里非隔疏。

念处天地中，天地犹一车。日月为两毂，星辰随徐徐。

昼夜转不已，载之将焉如。冉冉趋死乡，万古曾无馀。

其间乃有梦，觉实梦何虚。何虚亦何实，及尽皆同墟。

身世既若此，合离休叹诸。
辰阳待岳祠之命舟发武陵回寄从游诸公
赵蕃（宋代）

叔父风流元祐支，清贫远自相国时。旧闻河朔人伟奇，元衡笔力犹可窥。

佳哉伯玉贤埙篪，小阮亦与竹林期。兆民虽云非旧知，知之正自梅花诗。

伯寿憔悴儒冠衣，十年不调长苦饥。经明行修后所归，非吾光远其谁推。

洪文学问方筑基，基成可保无倾攲。嗟我误落东南陲，疏者乃亲亲异宜。

念我流转终年疲，去章已上归俟之。或持酒肴或赠辞，亦或眷眷江之湄。

数面成亲还语离，前日之乐今日悲。秋风飒飒衣披披，山长水远属玉飞。

高城望断日已西，望不可见令人思。
即席次韵赵簿县圃小集呈李明府
汪晫（宋代）

管领宾僚破费春，座中着白是山人。
鱼游浅绿心机熟，莺诉残红句语新。
老屋不嫌规制朴，长官最喜上风淳。
满园桃李成阴密，留取甘棠浣水滨。
用元韵答徐幼文
王炎（宋代）

身行宦路固多虞，梦到清都厌积苏。
欲返初心观易老，懒开辨口学岩吾。
有怀拟作西征赋，无策堪陈北伐图。
才具如公宜颍脱，不应空谷老唐衢。
配京赠研先以长句一首未之和也翌日更答之
全祖望（清代）

我欲铭研几踟蹰，前光后辉愧弗如，安得好句鸣琼琚。

绿鬓卢郎才思雄，涤研题诗云蓬蓬，我则奚堪徒怔忪。

由来文章千古事，清容町畦岂易至。闻道登坛夺纛年，研溪夜夜孕青莲。

大儿奎章虞道园，小免中司马石田。鸥波王孙仅随肩，左右先后研席间。

此后拓落向阿谁？蓬飘梗泛定堪悲，清容魂魄亦安归。

我今冉冉益荒学，合六州铁不铸错。研中光气方氤氲，但当为君拂拭勤，代兴之语恶敢闻。
卯酒径醉走笔
陆游（宋代）

少时凭酒剩狂颠，摘宿缘云欲上天。
才尽气衰空自笑，一杯才放已颓然。
庆寿寺晚归
路铎（金朝）

九陌黄尘没马头，眼明佛界接仙洲。清溪照影红蕖晚，禅榻生凉碧树秋。

少室宗风开木义，裕陵遗墨烂银钩。对谈不觉山衔月，只为松风更少留。
如梦令·只把灵台频扫
谭处端（元代）

只把灵台频扫。惜取自家真宝。火里长莲花，便是修行玄奥。颠倒。颠倒。境灭心忘了了。
一半儿 其一 题聊斋志异
易顺鼎（清代）

凉镫颤雨梦回时。姑妄言之妄听之。纸上墨花浓欲飞。

境迷离。一半儿狐仙一半儿鬼。
寿运使
芹庵（宋代）

炎蒸忽逐火云敛，爽气俄随玉露瀼。
不是真贤生间世，争教烦暑变清凉。
上太守陈少卿十韵
韦骧（宋代）

风流富川盛，善政久濡沾。市价童无惑，关讥盗不潜。

卖刀人向本，让路俗知谦。明府精区处，圜扉绝滞淹。

青纶方调补，内屏幸趋瞻。直道爰来遇，孤踪岂自嫌。

有时申谳议，仰见霁威严。志得宁辞贱，公闲倍养恬。

爰须祈汲引，足以慰清廉。静念官居乐，长言孰可钳。
白纻辞
李丙（宋代）

娇如花，美如玉，越溪女儿十五六。光风入帘睡初足，起画修眉远山绿。

飞香走红三月心，一声白纻千黄金。高堂客散灯火深，醉鬓斜钗夜沈沈。
郑驸马池台喜遇郑广文同饮
杜甫（唐代）

不谓生戎马，何知共酒杯。
然脐郿坞败，握节汉臣回。
白发千茎雪，丹心一寸灰。
别离经死地，披写忽登台。
重对秦箫发，俱过阮宅来。
留连春夜舞，泪落强裴回。
京口望扬州怀吴原柏沈肩吾
吕时臣（明代）

隋宫梁苑暮云遮，淮水淮山烟树斜。
隔岸雨晴飞燕子，渡江风暖散杨花。
多情季札常为客，抱病休文未到家。
我亦飘蓬无所寄，只将诗酒报年华。
校文京庠呈黄立轩朱南湖十首 其四
萧立之（宋代）

独自携文校短长，隔帘人静雨沧浪。龙公倒捲西湖水，一夜满城荷气香。
同林熙吉邓汝高游锦溪竹林
徐熥（明代）

一路尽苍苔，浓阴画不开。山依迂涧转，泉逐断桥来。

同坐松间石，还倾竹下杯。隔溪烟磬晚，欲别又迟回。
海月岩二首 其二
赵汸（元代）

架岩凿石有规模，不学桃源旧画图。亭作人稀林鸟乐，锡飞天老野云孤。

雨馀石井泉深浅，烟淡虎门山有无。说与山灵莫分别，从教仙穴看浮屠。
超然台独饮
毛澄（清代）

我官于东不记岁，胸中蟠郁生之而。幸辞奔走得闲旷，如脱桎梏离鞭笞。

入境喜见麦苗秀，春风先已苏疮痍。书声遍野讼牍少，天哀老拙真相宜。

邞淇城郭好图画，门阑处处苏家诗。山堂怪石散民舍，西园马厩颓无遗。

超然高台独无恙，海山万叠青须眉。厨传虽空似当日，亦有杞菊疗吾饥。

况闻市舶百里外，吴莼越酱香流匙。鼠姑茧栗石首上，桃花红落银刀肥。

沙中笔管岩下月，清腴不减西家施。先生旧云本为口，摸金校尉宁非痴。

无毁无誉我所愿，不烹不封聊尔为。且学杜门饮美酒，醉后登台来读碑。
折池中菡萏置几上净瓶二绝 其二
郭之奇（明代）

我如瘦鹤望瑶池，空恨蒹葭在水湄。赢得双红归四壁，茶铛药灶也相宜。
安石岭
沈说（宋代）

茅屋鸡声勘夜分，杖藜挑月带余醺。
不知身在孤峰顶，回首人家尽白云。
和刘元弼见寄
王庭圭（宋代）

终日思诗句未成，梦回春草绕池生。拂云松竹兼天尽，如画江山照眼明。

幽处园林皆可隐，乱来轩冕亦何荣。即时使有一杯酒，便胜区区万古名。
除夕短歌
程可中（明代）

蜡月全晦岁华暮，原烧偷青春微露。突冷连朝待束薪，床空半夜抖残絮。

年年逼除贫泥人，今岁颇得贫中趣。小厖狺狺吠欲喑，操券都来征逋负。

闭门龟缩坚不出，诳言白石庵中去。东邻贳酒喜盈罂，西家乞米刚半釜。

地炉榾柮四壁红，绝胜龙涎照银炬。纨裤膏粱生无分，执鞭未可吾奚慕。

蹇我亦非智术疏，自是君家合豪富。且呼焚鱼暖浊酒，一劝一杯自宽谕。

妻妾牛衣坐两头，两儿膝畔差韶悟。得岁有庆失岁罚，椒花欲颂粗能句。

逾艾明朝老秃翁，视此足验平生遇。玉梅寒香扑鼻来，大杯停手已无数。
吴中灵岩寺
释文珦（宋代）

离宫今作寺，往事日荒芜。
越女承恩宠，吴王失霸图。
屧廊斜带岭，香径直通湖。
莫上琴台望，风烟满旧都。
京口
熊遹（宋代）

古郡如河内，云藏铁瓮城，
禹疏渠绝岘，秦鉴堑分京。
旧井朱方塞，新桥渌水横。
和榴皮题壁韵
赵必晔（宋代）

回仙吸露餐霞者，却胜人间烟火馀。
二十八言留壁上，不须青鸟为传书。
孝若将入山送之
吴梦旸（明代）

山中多有好生涯，涧户云关不苦赊。
试觅前朝避兵处，至今犹住几人家。
渡芦达磨赞
释大观（宋代）

南头问，不善答。
北头去，不相合。
自谓踏得著，全然没交涉。
无枝叶处，枝叶纵横。
无风波处，风波匼匝。
不如归去·不如归去
丘濬（宋代）

不如归去，中华不是胡居处。
江淮赤气亘天明，居庸是汝来时路。
不如归去。
眼儿媚
某教授（宋代）

鬓边一点似飞鸦。莫把翠钿遮。三年两载，千撋百就，今日天涯。杨花又逐东风去，随分落谁家。若还忘得，除非睡起，不照菱花。
食蟹九首
萧立之（宋代）

嗔目相如长是怒，它肠卫绾本来无。江湖结客知多少，识面微生只蔡谟。
灵云池送从弟
王维（唐代）

金杯缓酌清歌转，画舸轻移艳舞回。

自叹鶺鴒临水别，不同鸿雁向池来。
喜迁莺 代人作，送镏宰考满，并迁新居
王礼（元代）

甘霖停留。喜浩荡洪恩，跻民仁寿。戍柳拖金，海棠染绛，报道宰官移绶。转眼积劳三考，大卧更深犹昼。最好处，似冰壶玉露，十分清＊。难有。看里巷、此日壮夫，都是来时幼。笳鼓迎风，旌旗耀日，旋筑草堂完就。自今四时纳福，遥对深山如绣。愿岁岁、共桐乡父老，一卮春酒。
沁园春
佚名（宋代）

绛萼欺寒，暗传春信，一枝乍芳。向篱边竹外，前村雪里，青梢犹瘦，疏影溪傍。惹露和烟凝酥艳，似潇洒玉人初试妆。江南路，有多情伫立，回尽柔肠。
倚楼最难忘处，正皓月、千里流光。纵广平心劲，难思丽句，少陵诗兴，犹爱清香。休怪东君先留意，问他日和羹谁又强。还轻许，笑凌空桧影，松荫交相。
书城北尼庵二首
陈造（宋代）

诸郎弓力胜黄间，中戟穿杨气貌闲。
乐府新传杀胡谶，看君飞矢下阴山。
湖州歌九十八首 其十
汪元量（宋代）

太湖风起浪头高，锦柁摇摇坐不牢。靠著篷窗垂两目，船头船尾烂弓刀。
庞居士赞
释崇岳（宋代）

心空及第，深根固帝。
共说无生，异类中行。
恼乱禅家至今日，不知日午打三更。
遗直堂
曾几（宋代）

老柏蜀人爱，甘棠召南思。
领客清樾下，作诗咏歌之。
鹧鸪天（七夕）
周紫芝（宋代）

乌鹊桥边河汉流。洗车微雨湿清秋。相逢不似长相忆，一度相逢一度愁。

云却静，月垂钩。金针穿得喜回头。只应人倚阑干处，便似天孙梳洗楼。
函谷关歌，送刘评事使关西
岑参（唐代）

君不见函谷关，崩城毁壁至今在。树根草蔓遮古道，

空谷千年长不改。寂寞无人空旧山，圣朝无外不须关。

白马公孙何处去，青牛老人更不还。苍苔白骨空满地，

月与古时长相似。野花不省见行人，山鸟何曾识关吏。

故人方乘使者车，吾知郭丹却不如。请君时忆关外客，

行到关西多致书。
挽张舍人安国四首
王阮（宋代）

忤世无如我，知音独有君。
时陪文字饮，议殄犬羊群，
未脱云间戍，先修地下文。
天心终吝此，不复更从军。
两小人相凌
王洋（宋代）

负担相随语笑同，不分强弱便相攻。若无三尺齐民律，旷野何人是长雄。
别张雄伯同年即次其秋思韵二首 其一
曹家达（清代）

日暮乡关远，羁栖困海多。故人劳借问，为客意云何。

晚食辛盘荐，清灯子夜歌。天涯从此去，挥手渺长河。
御题松鹤图恭纪二首 其二 鹤
胤禛（清代）

顶染丹砂缟素衣，青城何日复招归。一时墨妙邀宸赏，千古名传丁令威。
谒金门·春睡倦
袁易（元代）

春睡倦。自捡花枝行遍。昨日新红今日变。细＊将袖染。翠扇迎红扑面。双燕飞来还转。帘外杨花帘里燕。相逢如未见。
别草堂三绝句
白居易（唐代）

正听山鸟向阳眠，黄纸除书落枕前。

为感君恩须暂起，炉峰不枕住多年。

久眠褐被为居士，忽挂绯袍作使君。

身出草堂心不出，庐山未要勒移文。

三间茅舍向山开，一带山泉绕舍回。

山色泉声莫惆怅，三年官满却归来。
水调歌头·和气应鼙鼓
马伯升（宋代）

和气应鼙鼓，喜色上辕门。貔貅万骑，争相庆主将佳晨。遥望九霄上阙，霭霭庆云澄处，一点将星明。天瑞不虚应，人杰岂虚生。

况君家，名将旧，有元勋。上方拊髀，要资颇牧作长城。管取齐坛入拜，会见凯歌归奏，振起旧家声。与国同休语，王府又重盟。
东林寺
芮烨（宋代）

修竹长林罗水车，梵王家近葛仙宫。
耳闻清磬是非静，心领菩提名利空。
啖枣尚知前世事，拈花还遇上机翁。
抽簪若得烧丹诀，莫负扶桑半夜红。
诗赠王
孔平仲（宋代）

广庭试群材，俊笔驰短晷。锁厅争第一，乃后二三子。

骑龙失头争，十载困泥滓。泛舟自淮南，得邑穷楚尾。

江上始相逢，清名久吾耳。油然睹颜色，悦泽已可喜。

博学有渊源，高谈见根柢。有如万斛钟，久叩声益起。

如君岂易得，蹭蹬乃在此。棫朴析为薪，奈何遗杞梓。

我本世畸人，儳焉顽似鄙。一官傍松楸，自足胜朱紫。

功名已灰心，藜藿思没齿。欲结方外游，徜徉访云水。

闻君亦有意，不恋五斗米。笑指庐山高，论交从此始。
送凌知监赴玉环次觉无象韵
王十朋（宋代）

晨兴趣行装，秋色满离席。悲风苦送声，短晷频移刻。

兰舟薄暮发，去去转遐僻。极目望官所，沉沉烟霭积。

清有濯缨水，白有漱齿石。悠然水石间，官情聊自适。

朝焉游其南，暮焉戏其北。彼微山中鸟，亦将识公德。

公无赋归去，田园付人役。
畬田词五首
王禹偁（宋代）

上雒郡南六百里，属邑有丰阳、上津，皆深山穷谷，不通辙迹。其民刀耕火种，大抵先斫山田，虽悬崖绝岭，树木尽仆，俟其干且燥，乃行火焉。火尚炽，即以种播之。然后酿黍稷，烹鸡豚，先约曰：“某家某日，有事于畬田。”虽数百里如期而至，锄斧随焉。至则行酒啖炙，鼓噪而作，盖剧而掩其土也。掩毕则生，不复耘矣。援桴者有勉励督课之语，若歌曲然。且其俗更互力田，人人自勉。仆爱其有义，作《畬田词》五首，以侑其气。亦欲采诗官闻之，传于执政者，苟择良二千石暨贤百里，使化天下之民如斯民之义，庶乎污莱尽辟矣。其词俚，欲山甿之易晓也。

大家齐力斫孱颜，耳听田歌手莫闲。
各愿种成千百索，豆萁禾穗满青山。

杀尽鸡豚唤劚畬，由来递互作生涯。
莫言火种无多利，树种明年似乱麻。

数声猎猎酒醺醺，斫上高山乱入云。
自种自收还自足，不知尧舜是吾君。

北山种了种南山，相助刀耕岂有偏？
愿得人间皆似我，也应四海少荒田。

畬田鼓笛乐熙熙，空有歌声未有词。
从此商於为故事，满山皆唱舍人诗。
忆朝宗
欧阳澈（宋代）

饫聆舌铎向鸡窗，深愧葭蒹倚玉傍。妙论乍离人吐屑，渴心欣玉橘含霜。

颇多好景撩人笑，独赏幽丛扑面香。数笔江山吟未得，何时对榻细商量。
途中作
德普（清代）

目尽盘山树，天边雁数行。客心愁岁暮，风雪过渔阳。
点绛唇
蔡伸（宋代）

人面桃花，去年今日津亭见。瑶琴锦荐。一弄清商怨。

今日重来，不见如如花面。空肠断。乱红千片。流水天涯远。
满庭芳·烟敛云收
谭处端（元代）

烟敛云收，蟾孤秋静，湛然独显希夷。常从坦荡，默默饮刀圭。宝希祥烟攒聚，气神会、结就灵芝。闲游好，飘飘云水，物外访相知。随时。缘分过，饥来觅饭，逐处投栖。任忙忙乌免，物换星移。且恁尘中闲散，功成后、别有师期。将归去，一轮明月，独步赴瑶池。
秋怀 其四
柯劭慧（清代）

枯莽委岩趾，槁箨陨林梢。高下虽殊科，零落固同朝。

念我非金石，胡为长郁陶。人生本物旅，大化谁能超。

以此慰我怀，援笔成长谣。耀灵驰西陆，少昊司秋节。

翩翩野藿飞，澄澄寒潭洁。我生多艰虞，览物难为悦。

时往若驰波，一逝不可辍。来忧如循环，百转还相结。

御风伤绤絺，卒岁无衣褐。徘徊终何之，对影惟明月。
又次题敦煌志书原韵四首
苏履吉（清代）

汉世传名郡，于今列邑疆。两关通玉塞，五载绾铜章。

行秩渐縻粟，离怀威折杨。一书聊志胜，犹是古敦煌。
再和易后韵为前韵六首
卫宗武（宋代）

黑不待黔乌，白不待浴鹄。
天分既超卓，能消几学术。
飘飘霞外姿，瞳方而发绿。
满腹贮古书，咳唾可袪俗。
冲气以为和，阳春散晴旭。
陪吴大尹游罗浮伏虎岩
袁衷（明代）

仙踪怀慕久，偶为看山来。未老先扶杖，乘閒且举杯。

草深驯虎洞，云暗雨花台。令尹文章伯，新诗取次裁。
和巫山
赵希逢（宋代）

奇峰六六插寒江，作赋何人语悖常。
誉木从旁犹见斥，楚王应有愧於唐。
江村题壁
李商隐（唐代）

沙岸竹森森，维艄听越禽。数家同老寿，一径自阴深。

喜客尝留橘，应官说采金。倾壶真得地，爱日静霜砧。
张法曹归阙
梅尧臣（宋代）

海底日未上，屋头群雀喧。
晨兴溪馆迥，坐听橹声烦。
出户望行舸，羡心如野猿。
暮春余亦去，为见故人言。
晓雨
陆游（宋代）

东风吹雨送残春，冉冉年光次第新。
君看枝头如许绿，争教桃李不成尘！
题赵楶所收赵令穰大年烟林二绝 其二
张耒（宋代）

枫林荻港白昼静，落雁飞鸥尽日閒。平远起君千里恨，清诗可要助江山。
次韵仇仁父晚秋杂兴三首 其一
鲜于枢（元代）

薄宦长为客，虚名不救贫。又看新过雁，仍是未归人。

茅屋寒谁补，柴车晚自巾。清云有知己，潦倒若为亲。
绯桃
施清臣（宋代）

衣裁缃缬态纤稼，犹在瑶池半醉中。
嫌近清明时节冷，趁渠新火一番新。
次韵和周大书事绝句
晁说之（宋代）

终日寒斋咏小招，故人轩槛俯溪桥。
可怜不得宣城郡，白日消来恨未消。
大? 和玉壶饯春
胡炳文（宋代）

我欲笺天，天无语，渺渺谁司喉舌。回看山色好，有清池似玉，一觞堪洁。却笑几载京华，娇花媚柳，搅动风情如热。何如盘阿里，自川原昼锦，石?晴雪。更醉里赓酬，花边吟啸，妙词称绝。友莺声切切。歌伐木、怎赋骚中?。最好是、静中佳兴，眼底繁英，四时春在那曾别。笑杀渠痴，晓钟未动，眼无交睫。赏心处、长娱悦。花开有谢，休问先天康节。
至池州赠陈鼎秀才
苏辙（宋代）

淮阳学舍旧相依，常诵曹溪第一机。
却到江西心有悟，回看过去事皆非。
孤舟远适身如寄，二顷躬耕道自肥。
欲看齐山君去否，闲中徒侣近来稀。
表兄璐挺二道人
王十朋（宋代）

一枕春眠到日斜，梦回喜对小山茶。道人赠我岁寒种，不是寻常儿女花。
予寓圃亦产双瓜方稚如琴轸为人落之
徐渭（明代）

未可充三棒，惟堪轸七弦。尽持挝孟德，莫去恼师延。

合并支苛雾，商量摆酷烟。长腰双鹄卵，大茧八蚕缠。

翠叶遮难满，黄臕映自妍。远藤香结字，近水脆生涎。

内履愁无地，悬匏苦在天。同心思苏小，匹骑走杨坚。

国岂无双士，军元有两甄。邵平闻恨晚，武瞾摘还怜。

虾蟹睛丫海，麖麋角聚颠。行排鸿入汉，齿露象埋田。

夜夏啼周日，麒麟哭鲁年。投梭贤母误，避杖走儿獧。

钩吻黄精贼，蟛蜞紫甲权。出蓝书未熟，本草注徒笺。

庆吊俱迂尔，蓍龟亦莽然。下帘翁巳矣，谁为跌三钱。
楚怨
孟郊（唐代）

秋入楚江水，独照汨罗魂。手把绿荷泣，意愁珠泪翻。

九门不可入，一犬吠千门。
正月一日皇帝御大庆殿受文武百僚朝贺行上寿
苏颂（宋代）

倬彼见象，於昭于天。
维南有极，离丙之躔。
既明且大，应圣乘乾。
诞受景福，亿万斯年。
送郭伯川
方回（元代）

皓首厖眉话昔游，隙阴俯仰叹如流。
万山中遇驱骃辔，十载前如上鹤楼。
洚水余氓犹粥饭，潢池小丑更戈予。
纷纷贫吏甚狼虎，盍与驱除绝后忧。
经高要诸村墟作 其五
屈大均（明代）

九江鱼种户，三水疍家村。艇出多高尾，罾开半硬门。

川从交阯远，山到大尧尊。一片柑橙国，人烟紫翠屯。
宿永峰不果踰十里宿桐林彭家
谢廷柱（明代）

数程过百里，天色已黄昏。客问溪头馆，农归树里村。

鸡豚各篱落，烟火几柴门。乘夜求安枕，桐林上绿原。
寿阳山
石仲元（宋代）

平原翠削万琼魂，顿辔尘沙眼暂开。
文网牵人宁底急，未妨特特看山来。
留宋五采亭不住
傅于天（清代）

搜出银牌字几行，为儿祷祝注生娘。留君午饭匆匆去，那有閒心话草堂。
幽涧泉
张时彻（明代）

幽涧泉，飞珠玉。
道傍白花细如粟，绳枢小户架山麓。
翁析薪，妇煮粥。
小儿敲冰断青竹，风吹草屋寒肃肃。
题臧子仪扇
陈造（宋代）

买邻千万许儿赊，老子诗成赖指瑕。
门枕醴泉交让木，行人不问识君家。
竹菊
屠性（元代）

曾向山中住，黄花烂漫栽。主人缘爱竹，三径不教开。
道号毒果
释法薰（宋代）

铁树花开半夜间，枝头结个子团团。
古今药杀人无数，不信教伊咬破看。
同昌叔赋雁奴
王安石（宋代）

雁雁无定栖，随阳以南北。
嗟哉此为奴，至性能恳恻。
人将伺其殆，奴辄告之亟。
举群寤而飞，机巧无所得。
夜或以火取，奴鸣火因匿。
频惊莫我捕，顾谓奴不直。
嗷嗷身百忧，泯泯众一息。
相随入矰缴，岂不听者惑。
偷安与受绐，自古有亡国。
君看雁奴篇，祸福甚明白。
病眼
王洋（宋代）

飞花无复数，遇物辄成双。
书画疏幽阁，屏帏恋经窗。
懒开辞俗客，写望忆秋江。
椒菊供翰饵，犹须发酒缸。
题米元晖临北苑山水
吴则礼（宋代）

平生胸中丘壑，天公乞与覉臣。
要遣毛锥举似，此事儿辈不嗔。
江夏秋怀三首之一
贺铸（宋代）

陈物纷然眼界中，长年何与偶书空。
沧浪难为俗子唱，络纬漫催贫女工。
风月少容休吏役，烟波长与济途穷。
功成身退非吾事，犹办扁舟东复东。
风轮石
陈岩（宋代）

我心匪石不可转，有石当风如转轮。
何物山灵能薄相，工夫胜却斲轮人。
至人行
陈元光（唐代）

至人平念虑，好恶归其衷。试剑三苗罪，同车盖世雄。

断蛟驱猛虎，附凤翊飞龙。际会风云上，清平岭海中。

穷民加保惠，勋士禄功庸。姝子干旌纰，妖淫桎梏凶。

热筹消{氵灾}气，精盖启宸聪。卓尔三才立，岿哉一道同。
李镇夫辟圃筑堂效孟氏之养吾表兄杖屦其间得日涉之趣某 其二
王十朋（宋代）

琴书得趣有真乐，轩冕倘来何足干。种德种花兼著力，要须留与子孙看。
登朝元阁
邵雍（宋代）

绣岭岌层峦，岧嶢十九盘。
微微经雨后，杳杳出云端。
往事金舆远，遗踪玉像残。
至今临渭水，依旧见长安。
从子诚夫以诗见赠次韵答谢
赵殿最（清代）

间居潇洒乐春温，菜圃茶亭认近村。岁月且贪花里过，儿童不厌市中喧。

看书反复难求解，问字推敲未掩门。取次将成终老计，草堂已扫旧巢痕。
满江红·暮雨初收
柳永（宋代）

暮雨初收，长川静、征帆夜落。临岛屿、蓼烟疏淡，苇风萧索。几许渔人飞短艇，尽载灯火归村落。遣行客、当此念回程，伤漂泊。
桐江好，烟漠漠。波似染，山如削。绕严陵滩畔，鹭飞鱼跃。游宦区区成底事，平生况有云泉约。归去来、一曲仲宣吟，从军乐。
【双调】寿阳曲_银台烛，金
卢挚（元代）

银台烛，金兽烟，夜方阑画堂开宴。管弦停玉杯斟较浅，听春风遏云歌遍。
金蕉叶，银萼花，卷长江酒杯低亚。醉书生且休扶上马，听春风玉箫吹罢。
诗难咏，画怎描，欠渔翁玉蓑独钓。低唱浅斟金帐晓，胜烹茶党家风调。
攒江酒，味转佳，刻春宵古今无价。约寻盟绿杨中闲系马，醉春风碧纱窗下。
别珠帘秀
才欢悦，早间别，痛煞煞好难割舍！画船儿载将春去也，空留下半江明月。
夜忆
窗间月，檐外铁，这凄凉对谁分说？剔银灯欲将
心事写，长吁气把灯吹灭！
灯将残，人睡也，空留得半窗明月。孤眠心硬熬浑似铁，这凄凉怎捱今夜？
灯将灭，人睡些，照离愁半窗残月。多情直恁的心似铁，辜负了好天良夜。
灯下词，寄与伊，都道是二人心事。是必你来会一遭儿，抵多少梦中景致。
依韵和邵不疑以雨止烹茶观画听琴之会
梅尧臣（宋代）

弹琴阅古画，煮茗仍有期。
一夕风雨来，且喜农亩滋。
中河不阻涩，舟楫亦所宜。
况闻新疾愈，当与嗜好睽。
何须顾小约，岂不是他时。
淡泊全精神，老氏吾将师。
幸因答来章，敢不以此咨。
此咨有深理，愿君劝且思。
拟花朝离合古人名二绝 其二
弘历（清代）

花包融日将舒萼，芜谢元冬尽发荄。四顾欢情信何极，登楼望远思悠哉。
送张秀才兼简德麟
陈师道（宋代）

长安千门憎热客，我独怜君来解热。
呼儿具饭懒出口，藜羹不糁甘一啜。
北州别驾玉刻麟，索书往见良可人。
驿使别来无一字，知有此情谁与亲。
乌程贰教李春夫四首 其四 竭力荣亲
张宁（明代）

艺圃春芳盛，研田秋穑成。都将一官俸，并作二亲荣。

带缓乌纱称，袍宽綵绣明。推封事难必，随力报深情。
和无著赞大慧齿发舍利
释咸杰（宋代）

背触全提话已圆，孤风凛凛播皇天。无端更把闲毛齿，惹得丛林口耳传。
和潘判官送酒韵
王炎（宋代）

由来高士怜曲糵，为有和气如三春。
一朝骤见四从事，使我颂德思伯伦。
官醅亦自有妙理，风味不如家酿醇。
掀髯抆拭玉荷叶，消忧破闷还天真。
此公胸次有酝藉，酒馨且旨如其人。
平生误学独醒客，醉乡有地堪藏身。
赠建阳医士杨椿老二首
刘克庄（宋代）

晚爱聃书义味长，无身始与患相忘。
残年颇觉饥难忍，未敢贪君不死方。
华清宫怀古
钱孟钿（清代）

霓裳歌吹动华清，小辇曾催花底行。池上鸳鸯怜并宿，天边牛女笑长生。

空悲此日金钗擘，何事当时白练轻。一曲淋铃传夜雨，寿王宫内月同明。
施君既去复以事还戏赠
苏辙（宋代）

令尹西行去又回，西湖重把旧樽罍。
吏民再见鸡栖乘，犹道吾公挽不来。
物理六言 其四
林希逸（宋代）

醯鸡瓮中世界，蜘蛛网上天机。他心我心壹是，大知小知俱非。
伤春感怀
刘威（唐代）

花飞惜不得，年长更堪悲。春尽有归日，老来无去时。

风前千片雪，镜里数茎丝。肠断青山暮，独攀杨柳枝。
寄向伯休且约他日道为芗林之游二首
赵蕃（宋代）

平生芗林五十咏，何意扁舟其下过。
王郎逸兴非余有，不问主人防怒诃。
送陈器之赴绍兴初官
薛师石（宋代）

郡古湖如镜，照人心胆清。
閒曹应事简，尽日读书声。
府主旧知举，同僚亲弟兄。
人言游宦乐，难得比君荣。
次韵王尧明三绝句 其一
李纲（宋代）

春风初入牡丹枝，国色天香艳姣姬。堪笑谪仙犹半醉，清泉沃面与题诗。
梅里古城
邹梦皋（清代）

欲问勾吴事，平墟一望中。水流空世德，云暗失遗宫。

药路遵微径，蛮荒溯古风。野梅香不断，樵唱入鸿蒙。
金缕曲 再用前韵赠君佩
胡汉民（清代）

道出阳关矣。谱新声、回黄转绿，人间何似。我自豪吟君绮语，一样风流可喜。

休记得、树犹如此。沧海横流流未尽，笑黄巾、也咒苍天死。

濯足去，且从尔。

二三豪杰为时起。叹年来、东奔西顾，风云难纪。独有蛾眉忘不得，明月楼高独倚。

应与说、归期方迩。一局楸枰容易决，待他年、再洗巢由耳。

万里路，行复止。
散怀
陆游（宋代）

小疾便幽翳，孤怀抱郁陶。
遗文诵史汉，奇思探庄骚。
谈笑宽吟苦，经行慰作劳。
东冈聊一往，突兀古台高。
敝俗
宋祁（宋代）

陶姚民屋富，梁魏敝风存。
士阙游乡校，人争倚市门。
椎埋时结客，博掩竞成喧。
谁与迁荼堇，移甘朊朊原。
病后访梅九绝
刘克庄（宋代）

和靖林间欬嗽时，一边觅句一边饥。
而今始会天公意，不惜功名只惜诗。
过金陵有感和韵
赵善括（宋代）

五马渡江思典午，祖龙谩凿秦淮浦。
未登三代盛明时，曾是六朝文物祖。
中兴事业由忧勤，风流千载还芬薰。
谢安王导亦可罪，至今遂使南北分。
虽然吟五首
方回（元代）

大妇银钗小绿裙，采茶洗菜踏溪云。
虽然此是寻常物，一旦无踪为过军。
偈颂七十六首
释师观（宋代）

丛林法社共成褫，雪老当年用此机。
颈上手巾腰下杓，至今千古有风规。
绿绮七咏
曹勋（宋代）

连沧观下两军分，金勒争驰笑语温。
绰拨未能防辈棒，飞星时听过毬门。
醉眠曲
陆游（宋代）

老夫暮年少嗜好，但愿无事终日眠。
斜风急雨势方横，低窗小阁且幽妍。
炉红酒绿足闲暇，橙黄蟹紫穷芳鲜。
一杯一杯意忽倦，径拨纸帐投蛮毡。
鼻间鼾声欲撼屋，手中书册正堕前。
不知校事白中圣，那惜门生嘲腹便。
读书万卷晚乃悟，妙哉此诀秘不传。
是醒是醉人莫测，非梦非觉中了然。
駸駸百年露电速，鼎鼎一世膏火煎。
金丹九转顾未暇，且向人间称睡僊。
寄怀叶中秘时奉使出塞初还金陵
葛一龙（明代）

无数江南树，萧萧待绿吹。
春将归信及，星比使君迟。
夜火明高垒，边风裂冻旗。
间关出塞意，惟有雪鸿知。
夏日十二首 其三
张耒（宋代）

山雨晴来暑，溪云暗复兴。林塘阴不解，巾帻润还蒸。

书帙慵披蠹，盘餐厌扑蝇。老来疲薾甚，多病日侵陵。
题叠浪轩
刘过（宋代）

僧房矮占一窗幽，不见当年叠浪浮。
湖已为田知幻化，律更以教示精修。
白莲何日还同社，顽石无时不点头。
可惜能诗张孟辈，却无一字此间留。
恨春迟
欧阳修（宋代）

欲借江梅荐饮。望陇驿、音息沈沈。住在柳州东，彼此相思，梦回云去难寻。

归燕来时花期浸。淡月坠、将晓还阴。争奈多情易感，风信无凭，如何消遣初心。
闻角呈宗谕方蕙岩
武衍（宋代）

晓角吹愁客梦寒，一声声落曲屏閒。
吴儿可杀无风味，老却梅花只当閒。
九华山歌送施幼淳省元南还青阳省觐
于慎行（明代）

九峰名九子，幻作九莲花。去天不知尺有几，晴空片片飞丹霞。

南宫才子江东客，笔带九华峰顶色。学书欲作万人敌，一日声名倾上国。

青春谒帝入神京，黄石寻师驻谷城。经术远宗燕太傅，门墙半列鲁诸生。

忽登泰岱看乡陌，望见江头云气白。愁心一夜渡淮阳，不为莼鲈秋兴迫。

千里宁亲愿不违，西风萧瑟送将归。尊前落木浑成雨，马上微霜欲点衣。

为君长歌劝君酒，便是别离未应久。去日聊随朔雁飞，来时莫在春鸿后。

玉树青荧上苑栽，君王正忆子虚材。好将九朵芙蓉露，泻向仙人掌上开。
次韵文务光秀才游南湖
苏辙（宋代）

料峭东风助腊寒，汀滢白酒借衰颜。
满床书卷何曾读，数步湖光自不闲。
梦想绿杨垂后浦，眼看红杏照前山。
新春渐好君归速，不见游人暮不还。
〈湖前小山曰杏山。
〉
雁字 其四
陈大纶（明代）

何事临池仿古踪，且看天上度雍雍。分题蓟北来千里，住笔衡阳第几峰。

势似风威欹复断，痕随天色淡而浓。奇书一种无人识，远寄深情不在封。
桃花岭
徐照（宋代）

诸岭桃花岭最高，冰枯泉脉草身高。
四山相并疑无日，若是南山雪不消。
游仙诗 其一
欧主遇（明代）

梧桐窠凤凰，叶向秋风飞。奇龄虽过百，乐事当乘时。

周驭不停轨，汉盘玉露滋。爰有容成公，发黑齿复儿。

亦有报韩者，先后帝王师。圯上契幽叟，终与赤松子。

功成能永誉，仙类良足晞。
南歌子
倪稱（宋代）

佳月当今夕，清尊尽客欢。参横斗转夜将阑。试泛小溪深处、与重看。

野水从磨激，群山势郁盘。殷勤照我一杯残。更有谪仙奇句、斗清寒。
赠郑通庵
李曾伯（宋代）

与子前言戏，驾人昨梦然。
办心求学道，绝口戒谈天。
适我烟霞外，任渠牛斗边。
明年茅屋下，共玩养生篇。
御君兄内子妆阁被火敬唁以诗八首 其八
王彦泓（明代）

戒律精持事法王，清心高出宝莲香。但存冰雪孤标在，火宅何妨是道场。
七十翁吟五言古体十首 其十
方回（元代）

世短心徒长，日暮道更远。偶荣匪运泰，骤落非命蹇。

王侯死无葬，将相谪不返。贱穷齿秃缺，尚许啖粝饭。

配享宣尼庙，文学可商偃。云何从祀庑，传注王郑混。

平生三万卷，晚节叶粪本。外华已焉哉，袯襫谢公衮。
次韵黄文若春日山行过秦德久六首 其五
周紫芝（宋代）

樱桃花下小窗扉，闻说婵娟是柳枝。茗椀已烦罗袖捧，篆香仍借好风吹。
自嘲
陆游（宋代）

身见绍兴初改元，百罹敢料至今存。
生涯破碎余龙具，学问荒唐守兔园。
独立未除还笏气，余生犹待阖棺论。
北窗灯暗霜风恶，且置孤愁近酒樽。
生查子 其二 闺情，集唐诗
董元恺（清代）

欲试一寸心，试妾与君泪。寄向故园流，空望去时水。

不消出门行，想君发扬子。错认几人船，日暮情何已。
七十九吟十首
刘克庄（宋代）

旧田庐我先人业，某水丘吾童子游。
有杞菊姑安甫里，无蒲萄可博凉州。
春寒绝句
杨万里（宋代）

几丝微雨噀前山，半点轻寒健牡丹。
只道一春晴较少，到他晴了是春残。
遗直堂
曾几（宋代）

长身一庭中，劲气九霄上。
思公立朝时，凛凛不可向。
辛酉仲春经筵亲诣传心殿行礼敬成一章
弘历（清代）

布治遵前矩，崇文御讲筵。先期修祀事，亲诣致心虔。

礼乐薄殷夏，经纶在简编。执中恒自凛，敢曰继薪传。
和知府龙图黄安中浅沙马跑二泉二首 其二
刘弇（宋代）

飞黄开迹想当年，何啻军中渴剌泉。无补袅蹄空汉铸，有心流水谩牙弦。
禅人并化主写真求赞
释正觉（宋代）

静据胡床，久而愈芳。
默亡痕黑白，贫不觉苍黄。
住无相兮龟之白，行无章兮鸟之翔。
月烂烂而鱼吞光，华菲菲而蜂採香。
相随来也，触处堂堂。
偈颂五十一首 其三十六
释大观（宋代）

痴痴兀兀，乖乖厓厓。水乳和同，肝胆楚越。共倚阑干舒笑眼，四山松桂动秋风。
六十五春寒吟七首
方回（元代）

病骨春寒欠酒浇，关山满眼雁程遥。
有人恨过江淹赋，何处魂程宋玉招。
六十五翁来日短，百千万事迅风瓢。
平生知己惊俱尽，一影穷山伴寂寥。
促拍丑奴儿 学闲闲公体 此下原附闲闲公同赋
元好问（金朝）

朝镜惜蹉跎。一年年、来日无多。无情六合乾坤里，颠鸾倒凤，撑霆裂月，直被消磨。世事饱经过。算都输、畅饮高歌。天公不禁人间酒，良辰美景，赏心乐事，不醉如何。
重午斋宿读蔡迨文编以酒馈之 其二
韩元吉（宋代）

沈香亭上未传宣，斗酒挥毫自百篇。研雪新蒲瓯弄碧，遥知独酌意悠然。
赋琼花时与杨成玉太守鲍栗之同知饮无双亭作
程敏政（明代）

仙姬谪堕偶成丛，江北淮南淑气通。天上有容争玉雪，人间无气著青红。

野塘逼路鱼吹絮，古庙依林鸟唤风。不尽閒花倾国恨，芜城斜日旧离宫。
又和
郭印（宋代）

湘娥故把玉钿留，能为幽人一洗愁。
不似梅花枝干古，凋年寂寞暮江头。
夫人阁四首
韩维（宋代）

薄暖正当挑菜日，轻阴渐变养花天。
君王勤政稀游幸，院院相过理管弦。
青宫赐教化参政海青
魏初（元代）

瀚海东边百尺崖，崖头霜鹘矗云开。红香晓动千官合，绿涨春围万马来。

俊气共知为异物，老拳真见不凡材。当时宠锡非无意，已有光辉极上台。
和元少卿送越僧
徐铉（宋代）

尘机息尽一真僧，唯有林泉舍未能。
莲社故人今暂别，稽山旧隐与谁登。
时清岂觉前游改，道胜宁辞白发增。
遥羡高斋吟望处，孤云野鹤是亲朋。
宿幻住草庵（二首）
姚道衍（明代）

一灯长夜佛前明，庭树枝多宿鸟争。
野外霜寒人未起，林僧肃肃又经行。
矛铭
佚名（先秦）

造矛造矛，少间弗忍，终身之羞。余一人所闻。以戒后世子孙。
次韵安止春词十首 其六
郭祥正（宋代）

草色葱苍遍冢丘，花枝红白倚城头。凭谁唤取王摩诘，画出伤春一段愁。
出罗浮寄谢唐博罗
欧必元（明代）

四百峰头览翠微，出山风雨带泉飞。凌空欲驭苍龙驾，解佩聊分玉女衣。

不假王乔双舄去，那求葛令九还归。看君是处多题咏，郢调从来欲和稀。
赐僧守璋二首
宋高宗（宋代）

久坐方知春昼长，静中心地自清凉。
人言圆觉何曾觉，但见尘劳尽日忙。
用左康叔知府韵题龟溪左顾亭
袁说友（宋代）

风下疏棂月下溪，愁边拓尽剖藩篱。
平生漫说江湖客，未解人间手不龟。
赠竟陵卢使君虔别
孟郊（唐代）

赤日千里火，火中行子心。孰不苦焦灼，所行为贫侵。

山木岂无凉，猛兽蹲清阴。归人忆平坦，别路多岖嶔。

赖得竟陵守，时闻建安吟。赠别折楚芳，楚芳摇衣襟。
国子监暮归
晁补之（宋代）

杖屦清晨往，缣襄薄暮归。
闲官厅事冷，蝴蝶上阶飞。
金州行衙二首
张嵲（宋代）

滩声吹浪城边壮，寒漏锵金枕畔摇。
庭树不随群木落，霜风著叶夜萧萧。
卜算子·十载仰高明
赵长卿（宋代）

十载仰高明，一见心相许。来日孤舟西水门，风饱征帆腹。
后夜起相思，明月清江曲。若见秋风寒雁来，能寄音书否。
句
石道士（宋代）

春来不是人慵扫，为惜苍苔亲落花。
清明 其一
李彭（宋代）

汀草汀鸥解唤愁，舍南舍北度鸣鸠。深凭竹叶留春住，未信桃花逐水流。
句
李德裕（唐代）

检经求绿字，凭酒借红颜。

君不见秋山寂历风飙歇，半夜青崖吐明月。

寒光乍出松筱间，万籁萧萧从此发。忽闻歌管吟朔风，

精魂想在幽岩中。（霜夜听小童薛阳陶吹笛）

银花悬院榜，神撼引铃绦。（题学士院）

葳蕤轻风里，若衔若垂何可拟。（以上并《事文类聚》）

自从一梦高唐后，可是无人胜楚王。（《赋巫山神女》，

见《云溪友议》）

牛羊具特俎。（《武昌诗》，见《东观馀论》）

心悟觉身劳，云中弃宝刀。久闲生髀肉，多寿长眉毫。

（《有怀甘露寺自省上人》，《京口志》）

书空跷足睡，路险侧身行。（德裕尝吟此句云是先达诗。

附记见《桂苑丛谈》）

谁家幼女敲箸歌，何处丁妻点灯织。

鱼虾集橘市。（以下并《海录碎事》）

休咎占人甲，挨持见天丁。

洛下推年少，山东许地高。

世上文章士，谁为第一人。老生夸隐拙，时辈毁尖新。

dc濴寒泉深百尺。

奇觚率尔操，讽谏欣然纳。
上巳日瑞圣园锡燕呈诸同舍
曾巩（宋代）

北上郊原一据鞭，华林清集缀儒冠。
方塘春先渌，密竹娟娟午更寒。
流渚酒浮金凿落，照庭花并玉阑干。
君恩倍觉丘山重，长日从容笑语欢。
和仲玉舟集呈李司马
欧阳辂（清代）

银筝羯鼓随玉箫，阳春妍丽风日娇。暖云扑天莺舌调，美人笑倚双兰桡。

银青帗子金络条，明珰宝髻光动摇。彩袖轻漾试舞腰，回眸送睇歌且谣。

忽颦若嗔睨若骄，忽远若避近若招。云烟翻腾风乱交，轰然四座欢声嚣。

樽前玲珑解华貂，玉壶滴酒珍珠跳。醉来粉黛生晕潮，哀丝长甲为君挑，愿君千寿齐松乔。
文叔楼居次韵戏之
韩淲（宋代）

行藏知在倚楼间，雨际烟峦接九关。著脚既高心自远，问言何似岳前山。